Jacobs se dood 'n groot verlies vir landbougemeenskap | Landbou
Jacobs se dood 'n groot verlies vir landbougemeenskap
Mnr. Danie Jacobs. Foto: Verskaf
Die skielike dood van mnr. Danie Jacobs (55), 'n uitvoerende bestuurslid van Agri Noord-Kaap, voorsitter van Agri Namakwaland en voorsitter van die komitee vir omgewingsake, is vir sy gesin en die georganiseerde landbou 'n groot verlies.
Jacobs is op 23 Junie in sy bakkie in die veld op sy plaas buite Springbok gevind. Hy is vermoedelik aan 'n hartaanval dood.
Mnr. Pieter Jacobs, sy oudste seun, sê hy was die gesin se rolmodel. "Ek wens my geloof was so sterk soos syne. Hy was 'n regverdige en liefdevolle pa vir my en my en broers, Gerhard en Fourie, en 'n eggenoot vir my ma, Riana. Hulle sou op 29 Junie vanjaar 25 jaar getroud gewees het.
"Hy was altyd daar vir ons. Hy kon onderhoudend met ons oor elkeen se belangstellings gesels, of dit nou boerdery, enjins, sport, politiek of die ekonomie was. Hy was loud and proud met 'n uitstekende humorsin.
"Hy was in diens van die landbou, en nie bang om te baklei wanneer dit nodig was nie."
Die troosdiens word op 30 Junie in die AP kerk Springbok gehou en streng Covid-19-protokol sal geld.
Mnr. Nicol Jansen, president van Agri Noord-Kaap, sê Jacobs se dood is 'n "groot skok en hartseer nuus".
Volgens hom was Jacobs 'n reguit man wat sommiges kon ontstig, maar hy was nooit groter as die saak van die georganiseerde landbou nie.
"Hy was lief vir die omgewing en het hard gewerk om indringerplante soos die prosopisbome met biologiese, chemiese en meganiese maatreëls te bekamp. Ook het hy verseker dat die departement van landbou gereeld bespuitings vir muggies op die Oranjerivier doen. Verlede week het hy gerapporteer dat die bespuiting op die versnellings in die rivier gedoen is sodat daar nie groot uitbrekings in die somer voorkom nie. Die afgelope seisoen het hy groot moeite gedoen om die groot sprinkaanplaag te bekamp. Al die sprinkaanbeamptes het met Danie geskakel, wat dan met die departement gekommunikeer wat haakplekke uitgestryk het. Die departement het hom vertrou om beamptes en spuitspanne op te lei, wat hy met groot sukses gedoen het."
Volgens Jansen het Jacobs 'n groot rol gespeel om skenkings vir boere in die droogtegeteisterde gebied te kry.
"Sy landbou-unie was een van die eerstes wat uitgespring het om geld en skenkings vir boere en opkomende boere in Concordia en verder noord te verkry. Hulle het self aansoekvorms uitgedeel en verseker dat die skenkings regverdig volgens bydraes aan die georganiseerde landbou uitgedeel is.
"Die georganiseerde landbou gaan hom vanweë sy onbaatsugtige werk mis. Hy laat ook 'n leemte in sy gemeenskap; hy het 'n suiwer hart gehad. Al ons simpatie aan sy naasbestaandes," sê Jansen.
Bekende in die vleisbedryf sterf weens Covid-19
Landbou verloor nog 'n grote
Veekundige weens Covid-19 oorlede
Benodig 'n battery vir my lewensflits
Ek is 'n aangename, rustige mens wat soms nukkerig kan word. Hou van die natuur maar wil ook soms hand uit ruk. Take a leap of faith with me!